Miletić Petar

Dijalog Beograda i Prištine odvijao se do danas na tri nivoa. Prvo su se sastajali Borko Stefanović i Edita Tahiri u tehničkom dijalogu kao ovlašćeni predstavnici Vlada Srbije i Kosova, zatim je dijalog počeo ili se nastavio izmedju premijera Ivice Dačića i Hašima Tačija, a sa njim paralelno odvijaju se pregovori na ekspertskom nivou . U medjuvremenu sreli su se u Briselu i predsednici Srbije i Kosova Tomislav Nikolić i Atifete Jahjaga.

Borko Stefanović i Edita Tahiri dogovorili su nekoliko vrlo važnih sporazuma za koje se zaista može reći da su tehnički, mada nijedan od njih potpuno tehnički kao što kopiranje i predaja katastarskih knjiga, priznavanje diploma Prištinskog univerziteta, sloboda kretanja. Ali postoje i oni dogovori koji su politički a koje su dogovarali Stefanović i Tahiri kao što su dogovori o carini i regionalnom predstavljanju Kosova.

Mi, kosovski Srbi koji učestvujemo u institucijama Kosova, nedvosmisleno smo podržali dijalog Beograda i Prištine i preuzeli na sebe teret i rizik od napada političkih oponenata, ali smo s tim računali i nismo se pokajali. Od normalizaije odnosa Beograda i Prištine najviše koristi imaće upravo kosovski Srbi jer se najveći broj tema koje se obradjuju u Briselu, na svim nivoima tiču upravo nas.

Upravo mi, kosovski Srbi najviše koristimo prelaze, u katarstarskim knjigama je naša imovina koju jedino tako možemo dokazati i koja je upravo zbog nerešenog stanja bila predmet zloupotreba, mi koristimo telefonske veze i plaćamo ogromnu cenu impulsa prema Srbiji, mi imamo problem sa snabdevanjem električnom energijom, naš radni staž nije povezan, nismo popisani kao ljudi ni na jednom popisu.

Dakle, dogovori su za nas neophodni i što se prvog dela dijaloga tiče oni su uglavnom dobri, jedino bih izdvojio sporazum o slobodi kretanja koji je štetan posebno po Srbe ali i po Albance koji žive na jugu Srbije u pomoravskom delu Kosova. Administrativne prepreke za putovanja pregovarači su zamenili finansijskim što se pokazalo kao veći preblem i danas Merdare i Končulj prelazi samo ko mora. Ovde bih posebno želeo da se osvrnem na jedan nedovoljno analiziran detalj. Pregovori se doživljavaju kao proces u kome Beograd i Priština jedni drugima daju ili uzimaju neke nadležnosti. Primer dogovora o slobodi kretanja i katastrofalno rešenje o naplati preskupog autoosigranja govori da dogovori mogu biti i nepovoljni za gradjane obe strane a da, kao u ovom slučaju profitiraju samo osiguravajuća društva.

Sve u svemu uz odredjene korekcije dogovori iz tehničkog dijaloga mogu biti primenjeni na obostranu korist, i tu dolazimo do problema koji je trenutno najveći a to je implementacija dogovorenog. Nijedan od sporazuma nije implemetiran do kraja. U toku su predaja katastarskih knjiga i donekle se sprovodi dogovor o regionalnom predstavljanju Kosova, dok se priznavanje diploma odvija otežano i sa mnogim birokratskim i političkim problemima, sloboda kretanja se delimčno sprovodi...

Najviše polemike u javnosti izazvao je sporazum o integrisanom upravljanju carinama, i taj problem se preneo sa jedne na drugu Vladu Srbije i rešavanje tog problema još uvek traje. Ono što je bilo nejasno u prvoj rundi dijaloga donekle je razjašnjeno u dijalogu izmedju dva premijera Dačića i Tačija. Ostalo je nejsno ko će biti na prelazima, gde će ići novac naplaćen od carina na prelazima Jarinje i Brnjak na severu Kosova. Premijeri su se dogovorili da na svim prelazima budu policajci i carinici Srbije i Kosova, a da se novac naplaćen na prelazima na severu uplaćuje u poseban fond jedne od komercijalnih banaka u Prištini kojim će upravljati jedan albanac, jedan srbin i predstavnik Evropske unije. U slučaju spora prve dvojice, presudjuje treći. Karakter fonda i njegovo funkcionisanje i namena, još uvek su nepoznati i nose brojna pitanja koja će uskoro morati da dobiju odgovore. Ponovo se stvara utisak da simbolika oko samog fonda, status banke koja ga servisira ili njegov naziv, postaju sustina o kojoj pregovarači razgovaraju potcenjujući činjenicu da će njegovo funkcionisanje i prioriteti koji se iz njega finansiraju odlučujuće uticati na život Srba na Kosovu.

Kada već govorimo o susretima dva premijera treba naglasiti da je to jedan od najvećih napredaka u odnosima Beograda i Prištine u poslednjih desetak godina. Ne ulazeći u odnose u Beogradu izmedju Dačića i koalicionih partnera, kao ni odnose Tačija sa svojim partnerima i opoziciom treba istaći i pohvaliti njihovu političku hrabrost da se sastanu i otvore sva goruća pitanja. To nije lako i vi vidite u Beogradu koliko napada ima na Dačića zbog toga a ja vam mogu posvedočiti da Tači nije nimalo poštedjen toga u Prištini.

Drugi put ću reći da smo javno i glasajući u Skupštini Kosova podržali i ovu vrstu dijaloga dva premijera i ponovo bili napadani. Dogovor o IBM i razmeni oficira za vezu pozdravljamo i očekujemo rezultate ubrzo. IBM nije zaživeo u potpunosti, zasad su se dva policijska punkta samo približila ali još uvek ne funkcionišu integrisano kao na primer prelaz izmedju Crne Gore i Albanije kod Ulcinja.

Sledeći korak je problem paralelizma institucija i to će biti najteži problem za dogovaranje. On nije samo politički nego i bezbednosni posebno na severu Kosova. Ovde se mora jasno utvrditi koje se institucije smatraju paralelnim, da li se i kako se one gase ili reformišu, kako izbeći pravni vakuum. Ovaj proces je u fokusu pažnje medjunarodne zajednice i osim direktnog uticaja na naše gradjane na Kosovu ima ključni značaj na evropskom putu Srbije.

Kao što vidite stereotip da mi koji učestvujemo u radu Skupštine i Vlade Kosova radimo nešto protiv interesa Beograda nije tačan. U javnosti je dominantno mišljenje da smo mi koji živimo južno od Ibra protiv Beograda,a Srbi na severu za ono što kaže ili radi Beograd. To samo zlonamerno i uprošćeno rečeno zvuči tako.

Medjutim, mi podržavamo sve dogovore, a Srbi sa severa ih osporavaju, mi gradimo stanove za Srbe gradimo infrastrukturu, bolnice, škole, vrtiće, domove kulture, asfaltiramo ulice uvodimo u srpska sela vodu, kanalizaciju, što je najvažnije zaposlili smo za četiri godne više hiljada Srba i tako ih vezali za Kosovo, a na severu svakodnevno se dižu automobili u vazduh, prebijaju i ranjavaju ljudi, demoliraju lokali i prave barikade i protesti. Medjutim zvaničnog kontakta izmedju nas i Vlade Srbije još uvek nema.

Kada govorimo o perspektivi kosovskih Srba, danas je ona bolja za Srbe južno nego severno od Ibra iako je geografski položaj na strani Srba sa severa, kao i postojanje Univerziteta i nekih drugih institucija Republike Srbije na severu. U Gračanicu i Štrpce je uloženo više u poslednjih četiri godine nego u poslednjih pedeset i to zahvaljujući hrabrosti i političkoj viziji koji smo imali kada smo se organizovali u Samostalnu liberalnu stranku i odlučili da učestvujemo u svim procesima na Kosovu jer nismo hteli da zbog onoga na šta ne možemo da utičemo, propustimo priliku da utičemo na ono na šta možemo. Ovo je druga Vlada u kojoj učestvujemo a zajedno sa Vladom Kosova i svim misijama medjunarodne zajednice ušli smo u proces formiranja novih srpskih opština i decentralizacije što je za kratko vreme dalo svoje rezultate. Zahvaljujući politici i radu SLS i učešču u kosovskim institucijama Srbi na Kosovu su danas politički a ne socijalni faktor.

Zato u pogledu perspektive danas južno od Ibra Srbi upravljaju sa pet opština Gračanica, Štrpce, Klokot, Parteš i Ranilug, a zbog nedovoljnog izlaska na izbore u opštini Novo Brdo predsednik opštine je Albanac iako u toj opštini živi oko sedamdeset posto Srba. U toku je formiranje dve važne institucije, u kabinetu premijera povereništvo za jezike koje treba da obezbedi potpuno poštovanje zakona o jezicima i člana pet Ustava Kosova koji obezbedjuje srpskom jeziku ravnopravan položaj sa albanskim i formira se televizijski kanal na srpskom jeziku sa pokrivenošću cele teritorije Kosova.

Kroz izmene i dopune nekoliko zakona i ustavne promene obezbedili smo poseban status Srpskoj pravoslavnoj crkvi i njenom sveštenstvu, naravno to nije bilo nimalo lako, ali smo upornošću, strpljivošću i u saradnji sa crkvom uspeli i to.

Bezbednost je uvek bila tema na Kosovu, iako je situacija bolja nego što je bila pre pet, šest i više godina još uvek ima incidenata. U prošloj godini ubijen je bračni par Jevtić u selu Talinovac kod Uroševac a bilo je i nekoliko rušenja nadgrobnih ploča i spomenika nakon uklanjanja spomenika u Preševu, protesti zbog odluke Vrhovnog suda Kosova da se oteta imovina vrati manastiru Visoki Dečani, kao i konstatnti pritisci na povratnike koji se ogledaju u fizičkim napadima, uništavanju imovine i sličnim provokacijama.

U tom smislu pozdravljamo dogovor Dačića i Tačija da se oformi posebna jedinica policije sastavljenu uglavnom od Srba koja bi bila zadužena za čuvanje imovine Srpske pravoslavne crkve.

Poseban bezbenosni izazov NATO odnosno KFOR i EULEX imaće na severu Kosova gde praktično nagomilane bezbednosne strukture ne rade svoj posao i gde ne postoji institucija suda, a koje nisu u stanju da uspostave vladavinu zakona i to se ogleda u svakodnevnim incidentima sa kojima se najstrašnije manipuliše.

Na kraju želim da istaknem i pozitivan pomak koji su napravili predsenik Srbije Tomislav Nikolić i predsednica Kosova Atifete Jahjaga na sastanku u Briselu iako su izašli sa tvrdim stavovima, njihov sastanak je imao jak simbolični karakter i dobru poruku za Srbe i Albance da nastave put ka pomirenju. Instutucije Kosova i Srbije na tom putu treba da nam pomognu i preuzmu svoj deo odgovornosti.